Христо Радевски
Майстор Слави

chitanka.info

С чудна майстория

се прослави Слави,

взе на стрина Сия

той кросно да прави.

Цели три недели

мери,

майсторосва,

цели три недели

стърга и рендосва.

Най-подире взе, че

в стана го премери.

— Късичко е! —

рече

и се начумери.

Грабна пак аршина,

пак крои,

беляза

и с една третина

още го отряза.

Още три недели

мери,

майсторосва,

още три недели

стърга и рендосва.

Пак премери в стана,

страшно се навъси.

— Пусто да остане,

пак излезе късо!

Грабна пак аршина,

пак крои,

беляза

и наполовина още го отряза.

Още три недели

мери,

майсторосва,

още три недели

стърга и рендосва.

Ала щом премери

трети път —

тогава

почна да се звери

и да дига врява:

— Своята наука

не разбирам вече!

Явно е, че тука

дяволът ми пречи!

Два пъти на стана

мерих и белязах,

два пъти го рязах —

късо пак остана!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.